《夏日黎君献黄逢永邓升仲见过池亭留宿夜谈》
明代·李孙宸

闭门长夏听黄鹂，竹下相留晚更宜。玄赏十年怜臭味，高谈一夕见襟期。

青萍竟为何人合，白雪还应和客知。兴剧与君拚酩酊，不妨人唤习家池。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。